Thriller (albom)
Thriller — Maykl Cekson altıncı studiya albomu. Epic Records leyblı ilə 30 noyabr 1982-ci ildə buraxılmışdır. Albomun prodüserliyini Kuinsi Cons və Maykl Cekson özü etmişdir. Albomda 9 mahnı var və onlardan sinql şəklində buraxılan yeddisi Billboard Hot 100 çartının ilk onluğuna düşmüşdür. Onlardan üçünə videoklip çəkilmişdir. Albomun buraxılmasından sonrakı bir il ərzində "Thriller" bütün dövrlərin ən çox satılan albomu oldu və hal-hazıradək bu titulunu qoruyur. 1984-cü ildə Maykl Cekson bu alboma görə yeddi, o cümlədən "ilin albomu" kateqoriyasında Qremmi mükafatına layiq görüldü.